**דברי תורה לפרשת "חקת"**

**אם נסתכל בשלושת הפרשות הסמוכות זו לזו : "קרח", "חקת" ו"בלק" ניראה שהאות ק' נמצאת בשלושת שמות הפרשות האלה. ואם נשים לב, האות ק' זזה בשם של כל פרשה. בפרשת קרח, האות ק' היא ראשונה, ולאחר מכן בפרשת חקת, האות ק' באמצע, ובפרשת בלק, האות ק' אחרונה. ויש סיבה לדבר. האות ק' מרמזת על קדושה. בפרשת קרח שהיה תחילתו כשר וצדיק, האות ק' שמסמלת את הקדושה, מופיעה בהתחלה מכיוון שקרח תחילתו היה צדיק ולכן נמצאת בהתחלה. ואילו בפרשת חקת, האות ק' היא באמצע בגלל שתחילה יש טומאה, אחר כך נטהרים הטמאים מפרה אדומה והפרה האדומה מטמאת את הטהורים, לכן האות ק' באמצע. ואילו בפרשת בלק, האות ק' נמצאת בסוף, מכיוון שמבלק יצאה רות המואביה שיצא ממנה דוד המלך עליו השלום. ולכן האות ק' שמסמלת את הקדושה נמצאת בסוף. ואפשר לשאול, מדוע בלק זכה שתצא ממנו רות המואביה שיצא ממנה דוד המלך? מה בלק כבר עשה? הרי צריך איזה זכות מסויימת או מעשה גדול בשביל לזכות שדוד המלך יצא ממך. אז הגמרא במסכת סוטה דף מ"ז עמוד ב' אומרת "ארבעים ושניים קורבנות הקריב בלק מלך מואב, זכה ויצתה ממנו רות" וממנה יצא דוד המלך.. מכל מעשה שעושה האדם לכבוד ה' הוא יזכה לגדולה ושכר עצום ביותר.**

**אנו רואים בפרשה שלאחר פרשת פרה אדומה מיד מוזכר לנו מיתת מרים. ומדוע סמך את מיתת מרים לפרשת פרה אדומה? ועוד שאלה, מדוע מוזכר לנו מיד לאחר מיתת מרים שלא היה מים לעדה? "ותמת שם מרים ותקבר שם..... ולא היה מים לעדה..." . על פי רש"י רואים אנו שכל זמן שהיתה מרים בחיים היה מים לעדה. מכאן למדו שכל ה 40 שנה שהיה מים לעם ישראל במדבר היה בזכות מרים הצדיקה. ומדוע סמך מיתת מרים לפרה אדומה? לומר לך, מה הפרה מכפרת כך גם מיתת צדיקים מכפרת.**

**ועוד דבר יפה שרואים בפרשת השבוע. שמתקשר לאהבת חינם ושלום בין אנשים. מי לנו גדול כאהרון הכהן ברדיפה אחר השלום? אהרון הכהן היה רודף ועושה שלום בין אדם לחברו ובין איש לאשתו. וכמה שלום בית היה פותר אהרון הכהן עד כדי כך שבפרשה נאמר "ויראו כל העדה כי גוע אהרן ויבכו את אהרן שלושים יום כל בית ישראל". נאמר "כל בית ישראל" כלומר גם הנשים וגם האנשים, ולמה? כי אהרון היה רודף אחר השלום ועושה שלום בין איש לאשתו וכמה בתים הוא הציל מפירוק לא עלינו והשכין שלום בין איש לאשתו ובין איש לחברו.**

**ובעניין השלום בית מספרים, על רבי זליג הצדיק, שיום אחד, למד בחברותא עם יהודי שהתקשה בראייתו. אמר לו היהודי לרבי זליג, שאשתו מציקה לו מאוד, וכי עקב המגבלות שלו בראייה, לא יכול לעזור לה בעבודות הבית וקשה לו עם השלום בית כי יש ביניהם מריבות. לכן ביקש היהודי מרבי זליג שיתפלל עליו ועל שלום ביתו. לאחר כמה ימים, בא היהודי נרגש לרבי זליג, ואמר לו שהמצב בבית השתפר ואשתו כבר לא משגעת אותו והוא מאושר, והודה לו על שהתפלל עליו. ולא ידע היהודי שרבי זליג, בירר ומצא זמן שהאישה לא בבית, וגם הוא היהודי עצמו לא בבית, ובדיוק באותה שעה היה מגיע רבי זליג, ניקה את ביתם שטף את הכלים וסידר את הבית. וכאשר חזרה האישה לבית מצאה את הבית מסודר והכלים שטופים חשבה שבעלה ניקה את הבעל ושטף את הכלים. וככה היה ביניהם שלום בית בלי שידעו שרבי זליג הוא זה שמשכין ביניהם שלום..**

**האדם לפעמים נופל ברשת של היצר הרע. ואיך יתגבר האדם על היצר הרע? יש בפרשה שלנו משפט שיכול לעזור לנו מול היצר הרע. "זאת התורה אדם כי ימות באוהל". חז"ל הקדושים למדו מפסוק זה שאין תורה מתקיימת אלא במי שממית את עצמו עליה. (ברכות ס"ג ב' ). אדם שמוסר נפש על התורה וגם בחיים עצמם, מוסר נפש על דבר מסויים, אם הוא מתאמץ ובאמת מנסה, הוא גם יצליח. ואדם שלא מתאמץ לעולם לא יצליח. ולמה דווקא במילה "אוהל" מה קשור האוהל בניסיון לגבור על היצר הרע? דבר נוסף ניסו לרמוז לנו, כי העולם הזה ארעי זמני וחולף בדיוק כמו אוהל שהוא דבר זמני. אז איך לאדם יהיה קל לנצח את היצר הרע אשר לעיתים מפתה אותו לגזול פה ולגזול שם, או לוותר על תפילה או על מצוות הצדקה, או כל דבר אחר. כיצד יוכל האדם לנצח את היצר הרע? רק אם יסתכל על העולם "כאוהל" כדבר זמני וחולף. אי אפשר לקחת כלום לעולם הבא, חוץ מתורה מצוות ומעשים טובים.**

**ובעניין מצוות מספרים על הבבא סאלי, שפעם אחת הגיעו אליו ילד אחד עם אימו. הבן היה עם פנים כועסות, ניראה היה כאילו הילד הגיע בכוח על ידי אימו. כשהגיע תורם להיכנס לבבא סאלי, נטל הגבאי את הפתק מהאמא והביא את הפתק לצדיק. הבבא סאלי ראה שבפתק כתוב "אני אימו של הנער מבקשת מכבוד הצדיק לברך את בני שינהג בי כבוד ראוי שלא יכשל במצוות כיבוד אב ואם". כשסיים לקרוא הבבא סאלי את הפתק, הביעו פניו צער רב, הוא קרא לנער ולחש בשקט "לו היתה לי אמא.. הרי על כתפיי הייתי נושא אותה ורוקד מרוב שמחה" ולפתע זלגו דמעות מעיניי הבבא סאלי.. הנער שראה את הצדיק בוכה מרוב צער, נבהל למראה עיניו, ליבו נשבר בקרבו, "סליחה אמא" מלמל הנער כשעיניו זולגות דמעות. "סליחה על הצער שהסבתי לך ועל כל מה שעוללתי לך". משראה הבבא סאלי את תגובת הנער והבין שהוא אמר זאת באמת מהלב, נהרו פניו, ועל אף שעוון חמור הוא פגיעה בהורים אמר לנער "וסר עוונך וחטאתך תכופר".**

**החתונה שהתעכבה – סיפור לכבוד שבת**

**דקות אחדות עברו ומוזמנים רבים המתינו בדריכות לתחילת החופה. אך משהו היה ניראה מוזר, זמן החופה התעכב ואיש לא ידע מדוע. לאחר כחצי שעה התפשטה השמועה בכל רחבי האולם וכל המוזמנים ידעו את סיבת העיכוב. העיכוב חל בגלל ענייני ממון. התברר כי בעת ההחלטה על השידוך, התחייבו הצדדים להעניק לזוג היתומים האלה (חתן וכלה יתומים) סכום של 200 זהובים. ולמעשה צד אחד עמד בהתחייבות, אך הצד השני לא עמד בהתחייבות. שני הצדדים שהתחייבו הם לא פחות ולא יותר "הבעל שם טוב הקדוש ורבי וולף קיצעס". החתן והכלה היו יתומים והבעל שם טוב ורבי וולף דאגו להם וכשהגיעו לפרקם החליטו לשדכם ולחתנם. כעת הגיעו כל המוזמנים לפתח בית המדרש היכן שהיו הבעל שם טוב הקדוש ורבי וולף, תוך כדי שהם מנסים לבדוק מדוע ההסכם לא הושלם ומדוע החתונה מתעכבת. התברר שרבי וולף התלמיד של הבעל שם טוב, הודיע לבעל שם טוב הקדוש, שהוא דואג לחתן היתום ולכן הוא רוצה שהבעל שם טוב יעמוד בהסכם וישלם את הסכום 200 זהובים כמו שהתחייב ואם לא, אז אין חתונה. הבעל שם טוב ראה שרבי וולף מתעקש, ושהחתונה צריכה להתחיל. הבעל שם טוב שקע בהרהורים ועצם את עיניו. פתאום נשמע קול של סוסים דוהרים. למקום הגיעה בסערה עגלה רתומה בסוסים שמתוכה ירד רבי לייב קסלר, אחד מעשירי העיירה ונכבדיה. כולם החלו להתלחשש ולא הבינו מדוע הגיע רבי לייב במהירות כזאת לבעל שם טוב. והינה לאחר כמה דק' שוב פעם עלה רבי לייב לעגלה ובתוך שניות נבלעה עגלתו בתוך החושך. חלפה עוד חצי שעה, והחופה טרם החלה. והינה כעבור זמן שוב פעם נשמעו קולות של דהירת סוסים, ושוב פעם היה זה רבי לייב שירד מהעגלה ורץ לכיוון הבעל שם טוב. רבי לייב נפרד מהבעל שם טוב והמשיך לדרכו. יצאו רבי וולף והבעל שם טוב לכיוון האולם כדי לחתן את זוג היתומים. במשך כל החתונה חשבו המוזמנים ושקעו בהרהורים כיצד השיג הבעל שם טוב את הכסף, ומדוע העשיר הגדול הזה רבי לייב הלך וחזר לבעל שם טוב, כיצד הוא ידע שהבעל שם טוב היה צריך כסף בלי שהבעל שם טוב ישלח מישהו לקרוא לו? מלא שאלות אך ללא תשובות. אלא, שאז לחתונה הצטרף רבי לייב קסלר, העשיר הגדול. הוא החל לשתות ולשתות, ולאחר מכן עצר את המוזיקה ועלה על כיסא ואמר "ובכן היום בבוקר ביקרתי אצל מושל העיר שאיתו היה לי קשרי מסחר הדוקים, אלא שהמושל שרגיל היה לקבל אותי במאור פנים, קיבל אותי בפנים עצובות ודואגות. הוא הציג בפניי את האיגרת שקיבל באותו יום מהגרף ליבורסקי ובה באיגרת היה כתוב כי הרבי היהודי "הבעל שם טוב" חייב לו סך של 1000 זהובים כבר במשך שנה. ועוד הדגיש באיגרת "אם לא תדאג לפירעון החוב עוד היום, אשלח הלילה את אנשיי שיכניסו את הרבי לכלא". סיים לקרוא את האיגרת מושל העיר בפני רבי לייב. ועל מה היה חייב הבעל שם טוב כסף של 1000 זהובים לאותו גרף ליבורסקי ? מתברר שהיה איזה בעל פונדק דרכים שהתקשה לעמוד בתשלום על האדמה שעליה פתח את הפונדק, ובגלל שהפסיק לשלם ולא היה לו כסף לשלם גם את החוב, זרקו אותו ואת בני משפחתו לכלא. והבעל שם טוב הקדוש התחייב לשלם במקומו את הכסף העיקר שיוציאו את בעל הפונדק ואת משפחתו מהכלא. וזה החוב 1000 זהובים שהיה חייב הבעל שם טוב לשלם ביום החתונה. רבי לייב המשיך לספר, מיד ששמעתי שהולכים לאסור את הבעל שם טוב, דהרתי במהירות לכיוון בית המדרש, כפי שכולכם ראיתם אותי נכנס לבעל שם טוב בזמן שחיכיתם לחופה, נכנסתי לבעל שם טוב, כדי לספר לו על החוב שלו של ה 1000 זהובים או שיכנס לכלא היום. הבעל שם טוב אמר לרבי לייב בזמן שכולם חיכו לחתונה "סע לביתו של הגרף ליבורסקי וסגור עימו את פרשת הכסף. "דע לך שהחתונה מתעכבת כל עוד לא תיסע לאותו איש ותסדיר איתו את התשלום, החופה לא תתחיל" אמר הבעל שם טוב לרבי לייב. רבי לייב היה כולו מבולבל ולא הבין מה כוונתו של הבעל שם טוב. כיצד העניין הזה קשור לחתונה? והרי החתונה מתעכבת בגלל עניין אחר, איך זה קשור אחד לשני? כמובן שרבי לייב לא שאל שאלות, הוא דהר במהירות לביתו של הגרף והוא אפילו לא ידע מה להגיד לו. הוא הגיע לביתו של הגרף במהירות לא אמיתית, כאילו היתה לו קפיצת הדרך, הוא התרגש מהנס שהגיע לביתו של הגרף במחצית מהזמן שהיה אמור להגיע, כולו מבוהל ומפוחד לא יודע מה להגיד. דפק בדלת ביתו של הגרף, והינה לא פחות ולא יותר מי שפותח לו את הדלת היה הגרף הזועם. אך הוא לא היה זועם הפעם, וקיבל את רבי לייב בנחמדות ובאדיבות. "מן הסתם באת בשליחות הבעל שם טוב ובידך 1000 זהובים שהתחייב לי" אמר הגרף. ורבי לייב המבוהל לא ידע מה להגיד. "אה, כן... בעניין זה באתי.." השיב לו בגמגום תוך כדי שהוא לא יודע מה לעשות ומה להגיד. והינה לפתע, פתח את פיו רבי לייב שוב פעם, כאילו הושתלו לו מילים בפיו "יודע אני שכבוד הגרף איש ישר והגון ואמת דבריו, אך אני מבקש אולי אפשר לראות במחברת החובות של כבודו, את החוב של הרבי הבעל שם טוב ? אני מעוניין לראות את פירוט החוב במדוייק." הגרף לא הבין אך הסכים לבקשת רבי לייב והלך להביא את פירוט החוב של הבעל שם טוב. במחברת היה כתוב "חובות של האיש היהודי המכונה הבעל שם טוב". והחל לפרט ולפרט את כל ההעסקאות וההלוואות והפידיון שבויים שעשה הבעל שם טוב יחד עם הגרף. והינה גילה רבי לייב שהבעל שם טוב פדה בהמון כסף כל פעם שבויים והרבה דברים שעשה עם הגרף בסתר מבלי שאיש ידע. והינה לפתע החלו להחוויר פניו של הגרף. הוא שוב פעם עבר על הרשימה ושוב פעם החוויר. רבי לייב הבין שמשהו קרה לגרף. הוא שאל את הגרף אם הכל בסדר, אך הגרף התנצל ואמר "בנאדם הוא סך הכל בנאדם, כנראה שטעיתי... אני מבקש את סליחתך שבאת עד כאן ואת סליחת הבעל שם טוב, הסתכלתי בפירוט והתברר לי שטעיתי טעות חמורה מרוב כל העסקאות שעשינו.." והמשיך הגרף ואמר "לא רק שהבעל שם טוב לא חייב לי כלום, אלא שאני זה שחייב לו סכום כסף, הוא אצלי בזכות ולא בחובה. הוא שילם לי פעם אחת 200 זהובים יותר ממה שהיה צריך לשלם." תוך כדי שהוא אומר את זה, ביקש הגרף להעביר במיידית 200 זהובים לבעל שם טוב. רבי לייב ההמום לקח את ה 200 זהובים וטס לכיוון הבעל שם טוב לספר לו על מה שקרה שם. ואז שוב פעם הגיע רבי לייב בחזרה כמו שסופר בתחילת הסיפור, שכולם חיכו לחתונה, שוב פעם נכנס רבי לייב לבית המדרש של הבעל שם טוב וסיפר לו מה שקרה.. ומיותר לציין ש 200 הזהובים שקיבל הבעל שם טוב מהגרף הם ה 200 זהובים שכיסו את החוב לחתן והכלה והם שאפשרו את קיום החתונה על פי המתוכנן. בסיום דבריו של רבי לייב, פרצה שמחה גדולה בקרב האורחים והחתונה המשיכה בשמחה גדולה עד עלות השחר....**

**ונסיים בעוד אימרה שאמר הבעל שם טוב "יהודי לעולם איננו בודד, כיוון שתמיד בכל מקום ובכל זמן בו הוא נמצא, גם ה' נמצא עמו". ועוד אפשר להוסיף "ישראל" ראשי תיבות : יש שישים ריבוא אותיות לתורה" אומר הרב פינטו הקדוש, שכל יהודי זה אות בספר תורה. וכמו שאות לא יכולה להתנגש באות בספר תורה כי היא תפסול את הספר, כך גם יהודי לא יגע ביהודי. וצריך להגביר את עניין אהבת חינם, עזרה לזולת ולאנשים החלשים שלהם החובה לעזור גדולה עוד יותר. וכפי שה' נתן לך בריאות ופרנסה טובה, ונתן לך את הזכות הזאת, אז גם אתה תיתן לילדים של ה', לאלה שצריכים עזרה תיתן להם עזרה ומה שצריך על מנת שיוכלו להסתדר.**

**"זאת חקת התורה" - ולמה לא כתוב "זאת חקת הפרה" ? הרי מדברים על פרה אדומה אז מדוע רשום חקת התורה? התשובה היא , כי בתורה יש מצוות שהשכל גם ככה אומר לנו לעשות אותן. כמו כיבוד אב ואם, שזה ענין הכרת הטוב, או שמירת שבת שצריך לנוח וזה טוב לגוף. אבל פרה אדומה, אנו לא יודעים טעמה, ואם מקיימים אותה זה מראה על כל התורה שאנו מקיימים אותה לשם ה' ולא לשם הנאה עצמית, לכן כתוב "זאת חקת התורה" שגם מצוות שהם לא שכליות ולא מבינים את מהותן אנו עושים לשם שמיים. (פירוש אור החיים הקדוש).**

**"וכל כלי פתוח אשר אין צמיד עליו טמא הוא" - כלי פתוח זהו הפה. "אשר אין צמיד עליו", כלומר אין לו מחסום, "טמא הוא". כל עוד שאין מחסום לפה, יכול הפה לדבר לשון הרע, לדבר לא יפה, לקלל, ובעצם הפה שהוא דבר שאמור להיות טהור וקדוש שהרי לפני תפילת שמונה עשרה אנו אומרים לה' "אדוני שפתי תפתח ופי יגיד תהלתך" הפה שלנו אומר תהילות לה' ואנו בפה הזה רוצים לקלל, לדבר לשון הרע? ועוד אמרו "מצות תאכל במקום קדוש", במה אוכלים מצות? בפה. ולכן צריכים לקדש את הפה, שהרי לא נברא הפה אלא להלל ולשבח ולפאר את מלך מלכי המלכים. ונשתדל כולנו לטהר את הפה, ולבלום את עצמנו מכל אימרה לא טובה ובעזרת ה' ישמעו תפילותנו ונקדש את הפה בדברי תורה ובתשבחות לה' יתברך...**

**שבזכות דברי התורה נזכה כולנו לשפע של ברכות ה' , גאולה שלמה, הצלחה ובריאות וכל החולים יתרפאו במהרה אמן ואמן..**

**שבת שלום ומבורכת**